**Vă rog**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vă rog, priviți spre mine,

nu-mi ignoraţi mâna întinsă, chiar de-i uscată

de timp şi tăcere,

nu mă judecați, nu cer de pomană,

vreau doar să-mi împrumutați un braţ de iubire

și-un zâmbet,

cât să trec iarna asta

păgână.

Am nevoie de căldura unui singur cuvânt

pentru a călători fără frică

printre nămeţii așternuți prea devreme,

vreau să ajung acolo unde stelele nu apun niciodată

și verdele-și cântă veșnicia

din frunză.

Încălziți-mi pasul să pot urca ultima treaptă spre eternitate

şi voi descânta clipa să vă cruțe lumina

gândului ce viseză-n culorile curcubeului,

apoi am să las la ușa voastră

urma inimii mele.